b'\n_START_ARTICLE_\nMulti Level Marketing\n_START_PARAGRAPH_\nMulti Level Marketing (Marketing multi-nivel) este o alt\xc4\x83 denumire pentru sistemele de v\xc3\xa2nz\xc4\x83ri de tip piramidal. Exist\xc4\x83 un ini\xc8\x9biator al unei astfel de scheme, care \xc3\xae\xc8\x99i face propria echip\xc4\x83. Fiecare membru al echipei \xc3\xaencearc\xc4\x83, la r\xc3\xa2ndul s\xc4\x83u, s\xc4\x83-\xc8\x99i fac\xc4\x83 propria echip\xc4\x83. Sistemul se repet\xc4\x83 at\xc3\xa2ta c\xc3\xa2t permite pia\xc8\x9ba. Fire\xc8\x99te, cel care ini\xc8\x9biaz\xc4\x83 sistemul este avantajat. El percepe comisioane \xc8\x99i supra-comisioane de la to\xc8\x9bi cei care se afl\xc4\x83 sub nivelul s\xc4\x83u \xc3\xaen piramida de v\xc3\xa2nz\xc4\x83ri.\n_START_SECTION_\nCritici\n_START_PARAGRAPH_\nFTC din SUA a emis o decizie, In re Amway Corp., \xc3\xaen 1979 \xc3\xaen care indica faptul c\xc4\x83 marketingul multi-nivel nu era ilegal per se \xc3\xaen SUA. Totu\xc8\x99i, Amway a fost g\xc4\x83sit\xc4\x83 vinovat\xc4\x83 de fixarea pre\xc8\x9burilor (prin a cere \xc3\xaen mod efectiv distribuitorilor \xe2\x80\x9eindependen\xc8\x9bi\xe2\x80\x9d s\xc4\x83 v\xc3\xa2nd\xc4\x83 to\xc8\x9bi la acela\xc8\x99i pre\xc8\x9b fix) \xc8\x99i pentru a emite preten\xc8\x9bii exagerate referitoare la c\xc3\xa2\xc8\x99tiguri._NEWLINE__NEWLINE_FTC a emis recomandarea ca organiza\xc8\x9biile de marketing multi-nivel care au stimulentele de recrutare mai mari dec\xc3\xa2t stimulentele de v\xc3\xa2nz\xc4\x83ri s\xc4\x83 fie privite cu scepticism. FTC avertizeaz\xc4\x83 de asemenea asupra practicii de a ob\xc8\x9bine comisioane pentru recrutarea de noi membri, care este ilegal\xc4\x83 \xc3\xaen cele mai multe state americane, sub numele de \xe2\x80\x9epiramidare\xe2\x80\x9d. \xc3\x8en aprilie 2006, ea a propus o Regul\xc4\x83 de Oportunit\xc4\x83\xc8\x9bi de Afaceri menit\xc4\x83 s\xc4\x83 cear\xc4\x83 ca to\xc8\x9bi v\xc3\xa2nz\xc4\x83torii de oportunit\xc4\x83\xc8\x9bi de afaceri \xe2\x80\x94 inclusiv schemele MLM \xe2\x80\x94 s\xc4\x83 ofere suficiente informa\xc8\x9bii pentru a permite poten\xc8\x9bialilor cump\xc4\x83r\xc4\x83tori s\xc4\x83 fac\xc4\x83 decizii informate asupra posibilit\xc4\x83\xc8\x9bilor lor de a c\xc3\xa2\xc8\x99tiga bani. \xc3\x8en martie 2008, FTC a exclus companiile de marketing multi-level (MLM) din Regula de Oportunit\xc4\x83\xc8\x9bi de Afaceri propus\xc4\x83:_NEWLINE_Propunerea revizuit\xc4\x83, nu se va referi totu\xc8\x99i la companiile de marketing multi-level sau la unele companii care s-ar fi putut strecura \xc3\xaen mod accidental sub aplicarea propunerii din aprilie 2006._NEWLINE_Walter J. Carl a afirmat \xc3\xaentr-un articol din 2004 din Western Journal of Communication c\xc4\x83 \xe2\x80\x9eorganizatiile MLM au fost descrise de unii drept secte (Butterfield, 1985), scheme piramidale (Fitzpatrick & Reynolds, 1997), sau organiza\xc8\x9bii pline de dezinformare, am\xc4\x83giri \xc8\x99i comportament imoral (Carter, 1999), cum ar fi folosirea discutabil\xc4\x83 a discursului evanghelic pentru a promova afaceri (Hopfl & Maddrell, 1996) \xc8\x99i drept exploatarea rela\xc8\x9biilor personale \xc3\xaen scop de c\xc3\xa2\xc8\x99tig financiar (Fitzpatrick & Reynolds, 1997).\xe2\x80\x9d \xc3\x8en China, voluntarii care lucrau pentru a salva oamenii c\xc4\x83zu\xc8\x9bi prad\xc4\x83 unor astfel de scheme au fost ataca\xc8\x9bi corporal._NEWLINE_MLM-urile sunt de asemenea criticate pentru a nu fi \xc3\xaen stare de a-\xc8\x99i onora promisiunile f\xc4\x83cute majorit\xc4\x83\xc8\x9bii participan\xc8\x9bilor datorit\xc4\x83 conflictului lor fundamental cu normele culturale occidentale. Exist\xc4\x83 chiar afirma\xc8\x9bii c\xc4\x83 ratele de succes pentru reu\xc8\x99ita \xc3\xaen afaceri sau doar pentru a face vreun c\xc3\xa2\xc8\x99tig sunt mult mai cobor\xc3\xa2te dec\xc3\xa2t \xc3\xaen cazul altor tipuri de afaceri: \xe2\x80\x9eMarea majoritate a MLM-urilor sunt MLM-uri bazate pe recrutarea de noi membri, \xc3\xaen care participan\xc8\x9bii sunt obliga\xc8\x9bi s\xc4\x83 recruteze \xc3\xaen mod agresiv pentru a face profit. Conform datelor disponibile de la \xc3\xaens\xc4\x83\xc8\x99i companiile MLM, rata de pierderi pentru MLM-urile bazate pe recrutare este de aproximativ 99,9%; adic\xc4\x83 99,9% din participan\xc8\x9bi pierd bani dup\xc4\x83 facerea bilan\xc8\x9bului cheltuielilor totale, inclusiv al cump\xc4\x83r\xc4\x83turilor de la companie.\xe2\x80\x9d \xc3\x8en parte, aceasta se \xc3\xaent\xc3\xa2mpl\xc4\x83 datorit\xc4\x83 \xc3\xaencuraj\xc4\x83rii celor recruta\xc8\x9bi de a \xe2\x80\x9erecruta oameni pentru a concura cu [ei]\xe2\x80\x9d ceea ce duce la \xe2\x80\x9esaturarea pie\xc8\x9bei\xe2\x80\x9d._NEWLINE_Alt\xc4\x83 critic\xc4\x83 este c\xc4\x83 MLM-ul \xc8\x99i-a dep\xc4\x83\xc8\x99it utilitatea ca pratic\xc4\x83 legitim\xc4\x83 de afaceri. Argumentele sunt c\xc4\x83 \xc3\xaen vremea \xc3\xaen care SUA consta dintr-o serie de ora\xc8\x99e izolate \xc8\x99i relativ mici \xc8\x99i de arii rurale care nu erau u\xc8\x99or accesibile micilor companii, MLM-ul era un mod folositor de a aduce produsele \xc8\x99i serviciile la cuno\xc8\x99tin\xc8\x9ba oamenilor \xc8\x99i pentru a-i face s\xc4\x83 le cumpere. Dar odat\xc4\x83 cu apari\xc8\x9bia comer\xc8\x9bului prin internet, cu posibilitatea de a face reclam\xc4\x83 \xc8\x99i de a vinde direct consumatorilor, modelul MLM a devenit dep\xc4\x83\xc8\x99it. Prin urmare azi aproape toate MLM-urile moderne v\xc3\xa2nd \xc3\xaen mod ostentativ bunuri \xc8\x99i servicii mult peste pre\xc8\x9bul obi\xc8\x99nuit (\xc3\xaen cazul c\xc4\x83 este chiar vorba de bunuri sau servicii) ca o acoperire sub\xc8\x9bire pentru a pretinde legitimitate, \xc3\xaen timp ce membrii lor sunt \xc3\xaendruma\xc8\x9bi s\xc4\x83 recruteze tot mai mul\xc8\x9bi oameni pentru MLM, transform\xc3\xa2ndu-le \xc3\xaen mod efectiv \xc3\xaen scheme piramidale._NEWLINE_Datorit\xc4\x83 acestor motive, a \xc3\xaencuraja recru\xc8\x9bii s\xc4\x83 recruteze mai departe oameni care s\xc4\x83 le fac\xc4\x83 concuren\xc8\x9b\xc4\x83 i-a condus pe unii s\xc4\x83 afirme c\xc4\x83 cele mai bune MLM-uri moderne nu sunt dec\xc3\xa2t scheme piramidale legale cineva afirm\xc3\xa2nd chiar: \xe2\x80\x9ecompaniile de marketing multi-nivel au devenit o form\xc4\x83 acceptat\xc4\x83 \xc8\x99i legal\xc4\x83 de schem\xc4\x83 piramidal\xc4\x83 \xc3\xaen Statele Unite ale Americii\xe2\x80\x9d \xc3\xaen timp ce altcineva afirma: \xe2\x80\x9emarketingul multi-nivel, o form\xc4\x83 de schem\xc4\x83 piramidal\xc4\x83, nu este neap\xc4\x83rat fraudulos.\xe2\x80\x9d_NEWLINE_\xc3\x8en octombrie 2010 s-a publicat faptul c\xc4\x83 unele companii de marketing multi-nivel erau investigate de un num\xc4\x83r de procurori statali generali conform unor \xc3\xaenvinuiri c\xc4\x83 agen\xc8\x9bii de v\xc3\xa2nz\xc4\x83ri erau pl\xc4\x83ti\xc8\x9bi \xc3\xaen mod preponderent pentru recrutare \xc8\x99i c\xc4\x83 recru\xc8\x9bii mai recen\xc8\x9bi nu pot c\xc3\xa2\xc8\x99tiga deloc sume similare celor intra\xc8\x9bi ini\xc8\x9bial \xc3\xaen sistem.\n_START_SECTION_\nCerin\xc8\x9bele de v\xc3\xa2nz\xc4\x83ri minime\n_START_PARAGRAPH_\nUnele companii, multe dintre ele membre ale Direct Selling Association, cer distribuitorilor lor s\xc4\x83 fac\xc4\x83 un minim de cump\xc4\x83r\xc4\x83turi (\xe2\x80\x9epay to play\xe2\x80\x9d) pentru a fi eligibili pentru comisioane \xc8\x99i pentru promovarea lor \xc3\xaen afacere. De exemplu, Nefful a stipulat ca obligatorii un minim de \xe2\x80\x9evolum de v\xc3\xa2nz\xc4\x83ri personale\xe2\x80\x9d \xc3\xaen fiecare lun\xc4\x83 de 20,00 USD pentru a putea ob\xc8\x9bine comisioane. Astfel de \xe2\x80\x9estimulente\xe2\x80\x9d sunt un \xe2\x80\x9esemn de avertizare\xe2\x80\x9d conform Consumer Awareness Institute. WatchForScams.com previne de asemenea despre condi\xc8\x9biile care oblig\xc4\x83 v\xc3\xa2nz\xc4\x83torii s\xc4\x83 fie \xe2\x80\x9ededica\xc8\x9bi unui volum minim de v\xc3\xa2nz\xc4\x83ri pe lun\xc4\x83\xe2\x80\x9d ele fiind un semn distinctiv al poten\xc8\x9bialelor escrocherii._NEWLINE_Adesea, astfel de \xe2\x80\x9ev\xc3\xa2nz\xc4\x83ri\xe2\x80\x9d nu sunt v\xc3\xa2nz\xc4\x83ri reale ci mai degrab\xc4\x83 \xe2\x80\x9ev\xc3\xa2nz\xc4\x83torul\xe2\x80\x9d cump\xc4\x83r\xc4\x83 cantitatea minim\xc4\x83 cerut\xc4\x83 pentru ca s\xc4\x83 satisfac\xc4\x83 cerin\xc8\x9bele de recompensare. De fapt Codul Etic al Direct Selling Association stabile\xc8\x99te c\xc4\x83 v\xc3\xa2nz\xc4\x83rile cerute pot fi \xe2\x80\x9ebazate pe v\xc3\xa2nz\xc4\x83ri c\xc4\x83tre v\xc3\xa2nz\xc4\x83torii direc\xc8\x9bi \xc3\xaen mod individual pentru folosul lor propriu sau propriu lor consum.\xe2\x80\x9d Scrisoarea de sf\xc4\x83tuire a personalului din 2004 a Federal Trade Commission c\xc4\x83tre Direct Selling Association observ\xc4\x83 c\xc4\x83 acest minim de v\xc3\xa2nz\xc4\x83ri poate fi folosit pentru \xe2\x80\x9ea ascunde acele pl\xc4\x83\xc8\x9bi care apar ca \xc8\x99i cum ar fi fondate pe v\xc3\xa2nzarea de bunuri sau servicii\xe2\x80\x9d \xe2\x80\x94 prin urmare o companie de v\xc3\xa2nz\xc4\x83ri directe evit\xc4\x83 \xc3\xaen acest mod s\xc4\x83 fie etichetat\xc4\x83 drept schem\xc4\x83 piramidal\xc4\x83 \xc3\xaen baza unui detaliu legislativ care stipuleaz\xc4\x83 c\xc4\x83 scheme piramidale sunt doar cele care nu fac v\xc3\xa2nz\xc4\x83ri, \xc3\xaen conformitate cu decizia In re Amway Corp.'